Krátky, Rastislav, poslanec NR SR (2024-09-17):
Ďakujem pekne za slovo, pán predsedajúci. Pán minister, vážené kolegyne, kolegovia, som si tak s údivom vypočul teraz to úvodné slovo, lebo tam odznelo, že v tak krátkom období to bolo schválené, tá smernica, ktorú treba transponovať, že teda nebol čas na to, tak majú viaceré krajiny infringement, potrebujeme teraz šup-šup, rýchlo skrátené legislatívne konanie. No, ja by som chcel vedieť, že čo je to teda ten krátky čas, pretože myslím si, že toto skrátené legislatívne konanie nie je odôvodnené, nie je opodstatnené, nevznikla žiadna náhla okolnosť, na základe ktorej by sme museli pristúpiť k § 89 rokovacieho poriadku a zaradiť ho do skráteného legislatívneho procesu. Je to veľmi jednoduché, ukážem vám presne dôvod, že prečo si to myslím. Môžete si nájsť na úrade vlády, visí to tam na webe, rozhodnutie vlády č. 634 z 29. novembra 2023. Ešte raz, v novembri v roku 2023, to už bola táto vláda, dostal tu pán minister životného prostredia úlohu z vlády transponovať presne túto smernicu, o ktorej sa teraz rozprávame. V novembri. Nejedná sa len o túto smernicu. Pokiaľ ide o leteckú dopravu, je tam aj smernica pokiaľ ide o systém obchodovania s emisnými kvótami a obidve sú napísané v dôvodovej správe, že je potrebné urýchlene transponovať. Od ministra sme počuli, že na to nebol dostatočný čas a v uznesení vlády spred 10 mesiacov máte v tejto úlohe napísaný termín. Ten termín tam je pri obidvoch týchto smerniciach, že bezodkladne. Čiže pán minister Taraba aj so svojimi tromi štátnymi tajomníkmi nestihli za desať mesiacov urobiť bezodkladnú administratívnu úlohu a teraz prichádzame do tohto pléna s tým, že je teda nutné to urobiť veľmi rýchlo, lebo nebol čas. Ja tomuto naozaj nerozumiem. Ešte by som to vedel pochopiť, keby tie okolnosti mimoriadneho skráteného legislatívneho konania boli nejako podstatne odôvodnené, ale aj z príhovoru pána ministra vidno, že skôr hovoril o obsahu, že sa veľmi nechcel venovať tým dôvodom na skrátené legislatívne konanie, no ale to je obsah tohto bodu, práve tu by sme si to mali odôvodniť. O to viac, keď ste rekordéri v skrátených legislatívnych konaniach. Keď sa bude hľadať vláda, ktorá bola valcom demokracie, tak určite nájdu vás a dajú na prvé miesto. Už vytiahnem tradičný odpočet, ktorý som vám tu dával v minulosti a nebudem opakovať tie čísla, ako to bolo za predchádzajúcich vlád, poviem len to najpodstatnejšie. V priemere bolo skrátených legislatívnych konaní tak sedem-osem za rok, v priemere. Keď si teraz odmyslím krízu, ktorú sme mali spojenú s covidom, tak máte sedem-osem v priemere na rok na predchádzajúce vlády, vy ich máte už teraz 38, ešte neni u konca tento rok vášho pôsobenia a toto je ďalšia k nej. Čiže už 39 skrátených legislatívnych konaní ste sem predložili a keďže to pozorne sledujem, tak si dovolím povedať, že 32 z nich bolo neodôvodnených, nespĺňalo požiadavky podľa legislatívneho poriadku na skrátené legislatívne konanie. Možno sedem, tak asi ako je priemer ostatných vlád, vychádza, že odôvodnených bolo. Takže toto má zásadný vplyv aj na kvalitu zákonov. A to nehovorím len tak, ono viete, to je úplne krásne viditeľné na zákone, na Trestnom zákone, o ktorom sme hovorili tu v pléne, som si to zhruba napočítal, nie úplne presne sa to dá spočítať kvôli rôznym technikáliam rokovacieho poriadku, ale 210 hodín sme tu v pléne zhruba rokovali o tej rekodifikácii trestného práva, trestných sadzieb 210 hodín. Paradoxom je, že keby ste ho predložili v normálnom legislatívnom konaní, nie v skrátenom, lebo aj ten návrh išiel v skrátenom, tak by za normálnych okolností bol schválený v tejto snemovni rýchlejšie, ako tomu bolo. Čo ste robili, pán minister, vtedy? Vy ste neboli gestorom tohoto zákona. Kde ste boli počas tých desiatich mesiacov s týmito smernicami, ktoré bolo treba transponovať? Nepočuli sme o tom a dnes počujeme, že v extrémne krátkom čase je to treba vyriešiť. Ale úlohu z vlády, odkedy ste o tom vedeli explicitne, lebo tam sedíte, ste mali z novembra 2023. Takže žiadna mimoriadna okolnosť nenastala. Neni ohrozená ani bezpečnosť, ani sa nejdú porušovať ľudské práva a slobody a keby ste si robili svoju úlohu poriadne, tak by nám nehrozil ani infringement a nejaké veľké hospodárske škody. Žiadna mimoriadna okolnosť nenastala. Zanedbanie práce z ministerstva životného prostredia. A ja už teraz rozumiem, že prečo je ministerstvo životného prostredia, pokiaľ ide o hodnotenie plnenia míľnikov z plánu obnovy, posledné. Lebo keď nedokážu spraviť jednoduchú, v úvodzovkách jednoduchú, transpozíciu smernice, čiže administratívnu úlohu, tak ako chcú plniť míľniky z plánu obnovy. Ja už prestávam veriť tým prísľubom, že z toho balíku vyčerpáme všetko do posledného centu. Pretože keď vidím, ako sa tieto veci ťahajú desať mesiacov transpozície smerníc, čo je, by som povedal, taká normálna, bežná agenda ministerstva, tak na mimoriadne veci a veci, ktoré sú spojené so strategickými úlohami rezortu, zjavne nezostáva čas. To, že nám rapídne klesá kvalita zákonov, tak na to má leví podiel práve toto skrátené legislatívne konanie. Nie toto konkrétne, ale tie legislatívne konania, ktoré sem predkladáte ako na bežiacom páse. Pretože my sme tu už mali taký paradox, takú kuriozitu, že my už sme tu aj novelizovali novelu. A opäť to bolo toho Trestného zákona. Čiže my tu opravujeme zákony po tom, ako ich schválime. Nepamätám si, že by tomu bolo v histórii takto, vy ste naozaj rekordéri. Čiže, pán minister, prečo prichádzate s neodkladnou úlohou v podstate takmer po roku? Páči sa. Sme zvedaví na odpoveď. Ďakujem za pozornosť.